Nasaat van Paul Kruger op kleinhoewe doodgeskietArgieffoto: Kent Williamson Michiel Kruger, ŉ 50-jarige onderwyser en nasaat van oudpres. Paul Kruger, is Dinsdagoggend koelbloedig in sy bed op ’n kleinhoewe in Noordwes doodgeskiet. Die voorval het in Moedwil in die Rustenburg-omgewing plaasgevind. Sers. Kelebogile Moleko, woordvoerder van die polisie, het die voorval aan Maroela Media bevestig. “Drie gewapende mans het die huis omstreeks 02:00 deur ’n kombuisvenster binnegekom. Hulle het na die slaapkamer geloop waar die oorledene geslaap het en hom drie keer geskiet. Hy is op die toneel dood,” het Moleko gesê. Ds. Dirk Wijnbeek van die Gereformeerde Kerk Swartruggens waar Kruger ŉ “raakvat ouderling” was, het ook die voorval aan Maroela Media bevestig. Volgens Wijnbeek is Michiel se ma, Asta Kruger, in haar tagtigs, vasgebind en het die aanvallers ŉ lap in haar mond gedruk. Wijnbeek het Kruger vanoggend in die hospitaal besoek. “Dit is my heilige oortuiging dat hierdie ding nie buite beheer geraak het nie. Sy het net ŉ bloukol op haar arm. Sy het haarself Sondag ŉ week gelede meer bloukolle met ŉ kierie toegedien toe sy Brahmanbeeste wat in hul erf beland het probeer wegjaag het as tydens dié aanval. Dit is merkwaardig.” Wijnbeek sê Michiel se dood is nie net emosioneel vir die familie nie, maar dat sy afsterwe ook ŉ “harde hou” vir die gemeente is aangesien hy so nou by die kerk betrokke was. Moleko en Wijnbeek het bevestig dit was net Kruger en sy moeder in die huis ten tyde van die voorval. Die aanvallers het van die toneel gevlug met twee selfone. Wijnbeek sê die buurman se honde het vreeslik begin lawaai maak en dit het vermoedelik ook die aanvallers genoop om van die toneel af te vlug. Niemand is nog in verband met die voorval in hegtenis geneem nie. Die polisie ondersoek ’n saak van moord en huisroof.